કેટલાક કહે છે કે એ શિયાળે એક ચેક ભૂગર્ભટોળકી પાસેથી હથિયારો લાવવામાં આવ્યા હતા. પરંતુ ૧૯૩૮ અને ૧૯૩૯ દરમ્યાન ઓસ્કર એક રાષ્ટ્રિય સમાજવાદી તરીકે જાણીતો હતો, એટલે ચેક લોકો સાથે કામ પાડવામાં એણે ઘણું સાવચેત રહેવું પડે તેમ હતું. ગમે તેમ પણ મોટા ભાગનાં હથિયારો કાયદેસર માર્ગે મોરેવિયાના પોલીસવડા ઓબર્સ્ટર્મબેનફ્યૂહરર રાશ તરફથી આવતાં હતાં. તેમાં ઓટોમેટિક હથિયારોની કાર્બાઇનો, થોડી પિસ્તોલ અને હાથગોળા સામેલ હતા. પાછળથી ઓસ્કરે આ લેવડદેવડને સામાન્ય ગણાવી હતી. તેના કહેવા પ્રમાણે તેણે એ હથિયારો “મારી ફેક્ટરીના રક્ષણ માટે, અને પોલીસવડા રાશની પત્નીને એક સુંદર વીંટી ભેટમાં આપવાના બદલામાં” લાવવામાં આવ્યા હતા!